**Învață-mă**

*Mirimirela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Învață-mă să te iubesc mai tare și mai tare

Iisuse, umple-mă de Tine !

Când rana de pe pleoapa dimineții rău mă doare,

Panseaz-o cu lumini Divine.

Când lacrimile varsă râuri pe obrazul palid

Și albii se-adâncesc spre barbă,

Învață-mă că norii care curg din cerul plumbuit

Sunt zâmbet firului de iarbă.

Iar când în suflet mi se prăvălesc toți munții falnici

Și-n jurul meu roiesc fățarnici,

Învață-mă că în strâmtoare

Mereu au crescut brazi semeți cu frunțile spre soare.